**Slovenský Nero.**

**Nero bol v rokoch**[**54**](https://sk.wikipedia.org/wiki/54)**až 68**[**cisárom**](https://sk.wikipedia.org/wiki/Cis%C3%A1r)[**Rímskeho cisárstva**](https://sk.wikipedia.org/wiki/R%C3%ADmske_cis%C3%A1rstvo) **a vošiel do dejín ako krutovládca s nevypočítateľným správaním.**

Úlohu Nera v slovenskej politike zohráva Igor Matovič. Tak, ako sa Nero kochal pohľadom na horiaci Rím, ktorý dal údajne sám zapáliť, tak sa Igor Matovič kochal pohľadom na 3 milióny Slovákov, ktorých poslal testovať. Tak ako Nero, je aj Matovič extrémny egocentrik a extrovert, ktorý by bol najradšej ženíchom na každej svadbe a nebožtíkom na každom pohrebe. Rovnako ako Nero, ani Matovič nie je schopný sebakritiky. Tak, ako Nero Rímu vnucoval svoje mizerné herecké umenie, dožadujúc sa od všetkých uznania, tak Matovič celej spoločnosti vnucuje svoje „atómovky“ a čaká uznanie. Nero, ako manipulatívny psychopat, celé roky manipuloval rímsku spoločnosť a mal svojich obdivovateľov, nohsledov a aj nepriateľov. U Matoviča je to podobné: Má obdivovateľov, má aj svojich nohsledov, niektorí z nich sú bezohľadní kariéristi a má aj svojich nepriateľov, ktorých si sám generuje svojím počínaním. Je pozoruhodné, že po voľbách v septembri 2023, keď všetci čakali úpadok jeho vplyvu, sa Matovič dokázal svojimi manipulatívnymi schopnosťami stať fakticky duchovným vodcom opozície. Aj keď opozičné strany zatiaľ formálne odmietajú s ním spolupracovať, prebrali kompletne jeho filozofiu politiky, ktorá spočíva v dvoch bodoch:

1/ Simplexné čierno-biele videnie sveta, keď vníma len dve skupiny ľudí: „My“ a „Oni“

2/ Ku skupine „Oni“ pristupuje s paranoidným, iracionálnym, živočíšnym nepriateľstvom.

Celá opozícia: PS, KDH, SaS, aj neparlamentní Demokrati, prebrala kompletne jeho filozofiu, názory, argumenty aj slovník. Slovné zvraty ako: Unesený štát, mafiánsky balíček, Ficova doba temna, poctiví vyšetrovatelia na NAKE, ruský zákon, zbabraná konsolidácia, hlúpa Ficova daň, Ficova zlatá vaňa, Ficove zdražovanie atď., je Matovičove paranoidné videnie sveta. Mnohé z jeho bludov skončili ako politické a mediálne fiasko: Ficove milióny na účtoch v Belize, Počiatkova vila v Nice, Ficov dom v Chorvátsku, Ficova zlatá vaňa vo Vietname... Opozícia, aj korporátne médiá tieto jeho zlyhania obchádzajú mlčaním v zmysle machiavelistického hesla: Účel svätí prostriedky. Matovičovu životnú filozofiu prebrali preto, lebo nemajú svoju vlastnú. Súčasne je to boj o Matovičovho voliča. V parlamentných voľbách v roku 2020 Matovič získal 25,02% hlasov. Kde sú teraz títo voliči? Väčšina sa presunula do elektorátu PS. Tu hľadajte zázračný percentuálny nárast voličov PS. Takže imitovať Matoviča má svoj zmysel. Na úplný vrchol v tomto snažení sa prepracoval pán Grohling, ktorý na 100% funguje ako Matovič II. Pre mňa je prekvapujúci zástup žien, poslankýň NRSR, ktoré sa snažia byť Matovičom v sukni. Prím hrá Zuzana Mesterová ale len o povestné prsia za ňou zaostávajú pani Kolíková, pani Plaváková, či pani Beáta Jurík. Už sa tieto spôsoby prenášajú aj do koalície: Dankove vyhlásenie, ako napáli do parlamentu zrušenie transakčnej dane je hra na Matovičovu „atómovku“, nič iné. Obeťou tejto „atómovky“ bude najpravdepodobnejšie samotný Danko. Nezvýši mu to volebné preferencie, ako Danko dúfa.

V devastačnom konflikte koalícia-opozícia sa však dôslednej neutrality drží strana slovenských Maďarov Aliancia, tá hrá svoju hru: Ak v budúcich parlamentných voľbách prekročí 5% a dostane sa do parlamentu, stane sa okamžite najžiadanejšou nevestou. Bude jazýčkom na váhach a vládu zostavia tí, ku ktorým sa pridá. S piatimi percentami sa stane faktickým víťazom volieb, pretože z politických licitácií vyťaží absolútne maximum. Pre Slovensko z toho nevzíde nič dobré.

Ak konflikt koalície s opozíciou nazývam devastačný, myslím tým na devastáciu morálnu, etickú, kultúrnu, hodnotovú a ľudskú. Herci a lekári boli v minulom režime považovaní za výkvet spoločnosti, aj komunisti ich mali v úcte. Koho dnes pokladáme za výkvet spoločnosti? Nemáme koho. Slušnosť, česť, korektnosť, úcta k faktom, hľadanie pravdy v kultivovanej diskusii ktorej nechýba nadhľad, toto všetko sa z verejného a politického priestoru vytratilo. Politici prestali byť džentlmenmi a političky prestávajú byť dámami. Kraľuje tu grobianstvo a agresivita. Naši umelci nám natočili film o Černákovi, nie o profesorovi Fišerovi. Transplantácia srdca je nuda, masový vrah je „in.“ Devastácia hodnôt, Nerov Rím.

Nero vládol v Ríme 15 rokov a Rím sa z jeho vlády nikdy nespamätal. Nerom sa fakticky začala trajektória úpadku, vedúca k rozpadu a zániku Rímskej ríše.

Igor Matovič na kandidátke SAS vstúpil do slovenského parlamentu v roku 2010. Vo vysokej slovenskej politike je 15 rokov a ešte neskončil. Nechcem, aby následky Matovičovej éry pre Slovensko boli analogické, hoci kontúry sú už dnes zreteľné.

Dr. Paulov.